Oficialul american va avea o întrevedere şi cu ministrul român al Apărării, Mircea Duşa.

Philip Breedlove este ultimul dintr-o serie de înalţi responsabili americani care vizitează România în ultima perioadă.

Luni, la București s-a aflat Frank Rose, asistentul secretarului de stat al SUA pentru controlul armamentelor, verificare şi conformitate, fost negociator şef al Acordului dintre Bucureşti şi Washington privind amplasarea sistemului de apărare american împotriva rachetelor balistice în România.

Acesta s-a întâlnit cu ministrul de Externe, Bogdan Aurescu. Potrivit unui comunicat al MAE, cei doi oficiali au subliniat lipsa de temei a susţinerilor conform cărora sistemul antirachetă ar contraveni Tratatului forţelor nucleare intermediare (IFN).

De asemenea, cei doi oficiali au trecut în revistă evoluţiile în implementarea proiectului strategic bilateral de amplasare la Baza militară Deveselu a elementelor din cadrul etapei a II-a a Abordării adaptive, în etape a SUA privind apărarea împotriva rachetelor balistice în Europa (US EPAA), diplomatul american subliniind că operaţionalizarea acestui proiect decurge conform calendarului agreat, respectiv până la sfârşitul acestui an, iar finanţarea este deja asigurată.

Bogdan Aurescu și Frank Rose au discutat, de asemenea, despre perspectivele de evoluţie a crizei din Ucraina, precum şi despre cooperarea în combaterea fenomenului terorist.